钦定古今图书集成/明伦汇编/氏族典/第226卷 > 杨荐
## 钦定古今图书集成/明伦汇编/氏族典/第226卷 > 杨荐

按《周书杨荐传》，“荐字承略，秦郡宁夷人也。父宝，昌平
郡守。荐幼孤，早有名誉，性廉谨，喜怒不形于色。魏永
安中，随尔朱天光入关，讨群贼，封高邑县男。文帝临
夏州，补帐内都督。及平侯莫陈悦，使荐入洛阳，请事
魏孝武帝，授文帝关西大行台，仍除荐直阁将军。孝
武欲向关中，荐赞成其计，进爵清水县子。魏大统元”
年，蠕蠕请和亲，文帝遣荐与杨宽使，并结婚而还。进
爵为侯。及侯景叛，十六年，大军东讨，文帝恐蠕蠕乘
虚寇掠，乃遣荐往，更论和好，以安慰之。进使持节、骠
骑大将军、开府仪同三司，加侍中。孝闵帝践阼，除御
伯大夫，进爵姚谷县公。仍使突厥结婚。以奉使称旨，
迁大将军。保定四年，又纳币于突厥，还，行小司马，又
行大司徒。从陈公纯等逆女于突厥。进爵南安郡公。
天和三年，迁总管、梁州刺史。后以疾卒。